กสทช. กำชับมาตรการผู้ให้บริการโทรศัพท์เคลื่อนที่ป้องกันปัญหา Call Center หลอกลวงข้ามประเทศ
นายไตรรัตน์ วิริยะศิริกุล รักษาการแทนเลขาธิการคณะกรรมการกิจการกระจายเสียง  กิจการโทรทัศน์ และกิจการโทรคมนาคมแห่งชาติ (กสทช.) กล่าวว่า ได้หารือกับกองบัญชาการตำรวจสืบสวนสอบสวนอาชญากรรมทางเทคโนโลยีและผู้ให้บริการโทรศัพท์เคลื่อนที่ทุกราย เกี่ยวกับแนวทางการป้องกันปัญหา Call Center หลอกลวง โดยที่ประชุมได้หารือถึงวิธีการที่แก๊ง Call Center ใช้ว่ามีการโทรศัพท์ผ่านอินเทอร์เน็ต จากต่างประเทศเข้ามายังที่เบอร์โทรศัพท์ของประชาชนในประเทศไทย ที่สามารถเลือกตั้งได้ว่าจะให้เบอร์ที่โทรขึ้นว่าเป็นเบอร์อะไร ส่วนใหญ่จะตั้งให้เป็นเบอร์โทรของหน่วยงานภาครัฐ เช่น สถานีตำรวจ ป.ป.ส. DSI เพื่อก่อให้ผู้รับเกิดความเข้าใจผิดและหลงเชื่อให้ข้อมูลหรือโอนเงินตามคำหลอกลวง จึงย้ำแนวทางป้องกันให้ผู้ให้บริการต่อสาย ไปยังปลายทางตรวจสอบการโทรที่มาจากต่างประเทศ หากเบอร์ที่โทรมานั้นมีรูปแบบเป็นเบอร์โทรศัพท์บ้าน เบอร์พิเศษ  3 หลัก  หรือเบอร์พิเศษ 4 หลัก ของประเทศไทยให้ตัดสาย เพื่อไม่ให้ส่งต่อการโทรนั้นไปยังปลายทางในประเทศไทย และให้ผู้ให้บริการต่อสายไปยังปลายทางต้องแสดงเบอร์โครงข่ายของตนเอง หรือโครงข่ายที่ตนเองเช่าใช้ที่โทรศัพท์ที่รับสายปลายทางเท่านั้น หากพบว่ามีการโทรเข้าโดยส่งเบอร์แปลกปลอม ที่ไม่ใช่เบอร์ของตนเองเข้ามาให้ตัดสายนั้นทันที ทั้งนี้ เพื่อเป็นการป้องกันการปลอมแปลงเบอร์โทรเข้ามาขอให้ประชาชนระมัดระวังอย่าหลงเชื่อโทรศัพท์ที่แอบอ้าง ว่าเป็นเจ้าหน้าที่ตำรวจ  เจ้าหน้าที่ DSI พนักงานธนาคาร หรือเจ้าหน้าที่ของหน่วยงานต่างๆ ไม่ให้ข้อมูลส่วนตัว  หรือโอนเงินไปตามที่เขาขอ แต่ให้ตรวจสอบให้แน่ใจก่อนว่าสายที่โทรมานั้นไม่ใช่มิจฉาชีพ เพื่อป้องกันการสูญเสียเงินทอง